གླུ་གར་གྱི་རྒྱ་མཚོ་ཞེས་མིང་ཐོག་དོན་གནས་པའི་ཁ་བ་ཅན་གྱི་ཡུལ་དུ་གནའ་ནས་བཟུང་གླུ་གཞས་ཀྱི་སྒྱུ་རྩལ་ལ་གཞན་དྲིང་འཇོག་མི་དགོས་པའི་མེ་ཏོག་རྣམ་པར་བཞད་ཡོད་པ་ནི་ངག་གི་རྩལ་ལ་ལྷན་སྐྱེས་ཀྱི་དཔལ་ཐོབ་ཅིང་དབྱངས་ཀྱི་འགྱུར་ཁུག་ལ་དབང་འབྱོར་བའི་སྒྱུ་རྩལ་པ་རྣམས་ཀྱི་བྱེད་རྩོལ་གྱི་ཟུངས་ཁྲག་བཞུར་བའི་དྲིན་ལས་མ་འདས།དུས་ཀྱི་འགྲོས་དང་བསྟུན་ནས་གླུ་པ་དང་བྲོ་པ་རབ་དང་རིམ་པས་སྲོལ་རྒྱུན་གྱི་གངས་ཆུས་མགྲིན་པ་བརླན་པར་བྱས་ཤིང་དེང་རབས་ཀྱི་བསིལ་རླུང་གིས་ལུས་སེམས་གསོས་ཏེ་གླུ་གར་གྱི་རྒྱ་མཚོ་རུ་ཡིད་སེམས་མགུ་བའི་རྦ་རླབས་མཁའ་རུ་འཕྱོར།དེའི་ནང་ལས་བོད་ཆོལ་ཁ་གསུམ་གྱི་ཡུལ་གྲུར་སྙན་པའི་གྲགས་པ་འབར་བའི་གླུ་པ་ཡ་དུང་ནི་མི་སྟོང་གི་གྲལ་འགོ་དང་རྟ་བརྒྱ་ཡི་རྡང་འགོ་རུ་བཞག་ཆོག་པའི་གླུ་དབྱངས་པ་ཞིག་རེད།ཁོང་ནི་སྤྱི་ལོ༡༩༦༣ལོར་ཁམས་སྡེ་དགེ་རིག་པའི་འབྱུང་གནས་ཞེས་པར་སྐྱེས།ས་དེ་གར་བོད་ཀྱི་རིག་གནས་དར་ལ་ཡུལ་སྲོལ་གོམས་གཤིས་བཟང་བས་ཆུང་དུས་ནས་འཚར་ལོངས་འབྱུང་བའི་ཁོར་ཡུག་ལེགས་པོ་ཞིག་རྙེད།ཡབ་ཡུམ་ཟུང་གི་རྫོགས་རྒྱུ་མེད་པའི་ལ་གཞས་དང་ཡུལ་མི་རྣམས་ཀྱི་ཡིད་སེམས་འགུག་པའི་དམངས་གླུ་ཡིས་ཤོག་གུ་སྣུམ་གྱིས་ཟོས་པ་ལྟར་ཁོང་གི་རྒྱུད་ལ་བག་ཆགས་མཐུག་པོ་བཞག་པས་སྨྲ་ཤེས་པ་ནས་བཟུང་གླུ་དང་བྲོ་ལ་རང་ཤུགས་ཀྱིས་དགའ་ཞེན་ཆེ་བ་ཞིག་ཏུ་ཆགས།ལོ་ན༡༢ལ་སོན་སྐབས་ཚེ་སྲོག་གནང་བའི་དྲིན་ཆེན་ཡབ་ཚེ་ལས་འདས་ཏེ་མ་བུ་གསུམ་ཤུལ་དུ་ལྷག་པས་དགའ་སྐྱོ་གཉིས་འདྲེས་ཀྱི་མི་ཚེའི་འགྲོ་ལམ་བགྲོད་འགོ་བརྩམས།ཕ་མེད་པའི་བྱིས་པ་ཆུང་ངུ་ཞིག་ལ་མཚོན་ན་འགྲོ་འདུ་འཆག་ཉལ་སོགས་གང་ཅིའི་ཐད་ལ་བཟོད་མི་ཐུབ་པའི་དཀའ་ངལ་འཕྲད་མོད།ལས་ལ་བརྩོན་ཞིང་དཔའ་ངར་ཅན་གྱི་ཡུམ་གྱི་བྱམས་སྐྱོང་དང་སྐུལ་མ་ལ་བརྟེན་ནས་དཀའ་སྡུག་གི་མདུན་དུ་མགོ་བོ་མ་སྒུར་པར་མདུན་སྐྱོད་ཀྱི་གོམ་པ་རེ་རེ་བརྟན་པོ་སྤོས།གངས་རི་མཐོན་པོ་དང་རྩྭ་ཐང་ཡངས་མོ་ལས་བརྒལ་ཏེ་ཕྱི་རོལ་འཇིག་རྟེན་གྱི་ལྟད་མོ་མཐོང་ཐུབ་ན་མི་ཞིག་གི་ཐུགས་རྒྱ་དང་བསམ་རྒྱ་ཇེ་ཆེ་རུ་སོང་སྟེ་ཀུན་གྱིས་སྨོན་པའི་རེ་འབྲས་ཀྱང་སྨིན་ཐག་ཆོད་རེད།གནད་དེ་ལ་དགོངས་ནས་གོང་རིམ་གྱི་འགོ་ཁྲིད་དང་ཁྱིམ་མི་རྣམས་ཀྱི་དྲིན་ལས་ཁོ་རང་དམག་ནང་དུ་ཞུགས།དམག་ནང་ཞུགས་པའི་རིང་ཁོང་གིས་མི་རིགས་གཞན་གྱི་གླུ་གཞས་དང་བྲོ་གར་ལ་ཉམས་ལེན་བྱེད་པའི་གོ་སྐབས་ཐོབ་པས་ཉ་གསེར་མིག་ཅན་ཆུ་བོ་དང་འཕྲད་པ་ནང་བཞིན་རང་དགའ་རང་འདོད་ཀྱིས་གླུ་གཞས་འདྲ་མིན་སྣ་ཚོགས་ལེན་པའི་ལད་མོ་དང་འཚོལ་ཉུལ་བྱས།ཁོང་གི་སྐད་གསང་མཐོ་དམའ་སྦོམ་ཕྲ་གང་ལའང་འགག་ཐོགས་མེད་པའི་ལྷན་སྐྱེས་ཀྱི་ངག་གི་རྩལ་དང་གླུ་ལེན་པར་དགའ་ཞིང་བྲོ་འཁྲབ་པར་མོས་པའི་གཤིས་ཁ་བཟང་པོ་ལ་ཀུན་གྱིས་དགའ་བསུ་ཆེན་པོ་བྱས།